钦定古今图书集成/明伦汇编/官常典/第085卷 > 卫剌王直
## 钦定古今图书集成/明伦汇编/官常典/第085卷 > 卫剌王直

按《周书》本传，“直字豆罗突。魏恭帝三年，封秦郡公，邑
一千户。武成初，出镇蒲州，拜大将军，进卫国公，邑万
户。保定初，为雍州牧，寻进柱国，转大司空，出为梁州
总管。天和中，陈湘州刺史华皎举州来附，诏直督绥
德公陆通、大将军田弘、权景宣、元定等兵赴援，与陈
将淳于量、吴明彻等战于沌口。直军不利，元定遂投”
江南，直坐免官。直，高祖母弟，性浮诡，贪狠无赖，以晋
公护执政，遂贰于帝而昵护。及沌口还，愠于免黜，又
请帝除之，冀得其位。帝夙有诛护之意，遂与直谋之。
及护诛，帝以齐王宪为大冢宰。直既乖本望，又请为
大司马，欲总知戎马，得擅威权。帝揣知其意，谓之曰：
“汝兄弟长幼有序，宁可反居下列也？”以为大司徒。建德三年，进爵为王。初，高祖以直第为东宫，更使直自
择所居。直历观府署，无称意者，至废陟屺佛寺，遂欲
居之。齐王宪谓直曰：“弟儿女成长，理须宽博，此寺褊
小，讵是所宜。”直曰：“一身尚不自容，何论儿女。”宪怪而
疑之。直尝从帝校猎而乱行，帝怒，对众挞之。自是愤
怨滋甚。及帝幸云阳宫，直在京师，举兵反，攻肃章门。
司武尉迟运闭门拒守，直不得入。直遂遁走，追至荆
州获之，免为庶人，囚于别宫。寻而更有异志，遂诛之，
及其子贺贡、塞响、贾秘津、干理、干璪、干悰十人，国除。